ET Euroopa Liidu Teataja C 163/38

Teade Hiina Rahvavabariigist pärit teatavate viimistletud polüesterkiudkangaste impordi suhtes kohaldatavate dumpinguvastaste meetmete osalise vahepealse läbivaatamise algatamise kohta

(2008/C 163/09)

Komisjonile on esitatud osalise vahepealse läbivaatamise taotlus vastavalt nõukogu 22. detsembri 1995. aasta määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed (edaspidi „algmäärus”)) (1) artikli 11 lõikele 3. Läbivaatamine piirdub ainult tootevaliku uurimisega, et selgitada, kas teatavad tooteliigid kuuluvad teatavate viimistletud polüesterkiudkangaste suhtes kohaldatavate dumpinguvastaste meetmete kohaldamisalasse.

1. Läbivaatamistaotlus

Taotluse esitas Saksamaa importija Hüpeden GmbH & Co KG (edaspidi „taotleja”).

2. Toode

Vaatlusalune toode on Hiina Rahvavabariigist pärit sünteeskiudlõngast värvitud (sealhulgas valgeks värvitud) või trükitud kangas, mis sisaldab tekstureeritud ja/või tekstureerimata polüesterkiude kaaluliselt 85 % ulatuses või enam ning mis kuulub CN-koodide 5407 51 00, 5407 52 00, 5407 54 00, 5407 61 10, 5407 61 30, 5407 61 90, 5407 69 10 ja 5407 69 90 alla. Need CN-koodid on esitatud ainult teavitamise eesmärgil.

3. Kehtivad meetmed

Praegu kohaldatakse Hiina Rahvavabariigist pärit teatavate viimistletud polüesterkiudkangaste suhtes nõukogu määrusega (EÜ) nr 1487/2005 (2), viimati muudetud nõukogu määrusega (EÜ) nr 1087/2007 (3), kehtestatud lõplikku dumpinguvastast tollimaksu.

4. Läbivaatamise põhjused

Määruse (EÜ) nr 1487/2005 artiklis 1 sätestatud meetmed käsitlevad sünteeskiudlõngast värvitud (sealhulgas valgeks värvitud) või trükitud kangast, mis sisaldab tekstureeritud ja/või tekstureerimata polüesterkiude kaaluliselt 85 % ulatuses või enam (edaspidi „vaatlusalune toode”). Taotleja väidab, et tema imporditavat toodet kasutatakse ainult sellise kleeplindi tootmiseks, millega isoleeritakse juhtmeid mootorite, eelkõige automootorite juhtmekimpudes (edaspidi „kleeplint”).

Spetsiifilised tehnilised ja keemilised omadused erinevad vaatlusaluse toote vastavatest omadustest, eelkõige erinevad selgelt tõmbetugevus ja värvus. Need kaks omadust saab toode tootmisprotsessis, kus vastupidiselt vaatlusaluse toote tootmisprotsessile lisatakse heidele sütt. See vähendab tõmbetugevust 20 %, millega tagatakse, et autotööstuses saavad töötajad kleeplindi kätega katki tõmmata, mis suurendab töökiirust ja -ohutust, sest ei ole vaja kasutada muid tööriistu. Selle protsessi käigus tekib kleeplindi must mittelahustuv värv. Värv talub kokkupuudet õli ja bensiiniga, ei pleeku ega muutu. Väike tõmbetugevus ja see, et värvust muuta ei saa, näitavad, et kleeplint ja vaatlusalune toode ei ole asendatavad.

Seepärast on asjakohane see juhtum seoses toote määratlusega uuesti läbi vaadata. Läbivaatamise tulemusena koostataval määrusel võib olla ka tagasiulatuv jõud kas alates meetmete kehtestamise või hilisemast kuupäevast, nagu näiteks käesoleva algatamisteate avaldamise järgsest kuupäevast. Kõiki ettevõtjaid, eriti importijaid palutakse teha teatavaks oma seisukohad vaadeldavas küsimuses ja esitada tõendusmaterjalid oma seisukohtade toetuseks.

5. Menetlus

Pärast nõuandekomiteega konsulteerimist on komisjon jõudnud seisukohale, et meetmete vahepealse osalise läbivaatamise algatamiseks on piisavalt tõendusmaterjali, ning algatab seega algmääruse artikli 11 lõike 3 alusel läbivaatamise, piirdudes ainult tootevaliku uurimisega.

a) Küsimustikud

Käesoleva uurimise seisukohalt vajaliku teabe saamiseks saadab komisjon küsimustiku taotlejale, ühenduse tootmisharule, muudele teadaolevatele ühenduse tootjatele, teadaolevatele importijatele, teadaolevatele tarbijatele ja teadaolevatele Hiina Rahvavabariigi eksportivatele tootjatele. Komisjon peab saama kõnealuse teabe ja tõendusmaterjali punkti 6 alapunktis a sätestatud tähtaja jooksul.

b) Teabe kogumine ja huvitatud isikute ärakuulamine

Kõigil huvitatud isikutel palutakse teha teatavaks oma seisukohad, esitada teavet (ka küsimustikuga hõlmamata teavet) ja tõendusmaterjali. Komisjon peab saama kõnealuse teabe ja tõendusmaterjali punkti 6 alapunktis a sätestatud tähtaja jooksul.

Lisaks võib komisjon huvitatud isikud ära kuulata, kui nad esitavad taotluse, milles on märgitud ärakuulamise konkreetsed põhjused. Nimetatud taotlus tuleb esitada punkti 6 alapunktis b sätestatud tähtaja jooksul.

6. Tähtajad

a) Isikutele endast teatamiseks, küsimustike esitamiseks või mis tahes muu teabe esitamiseks

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas isik on endast teatanud eespool nimetatud ajavahemiku jooksul.

b) Ärakuulamine

Lisaks võivad kõik huvitatud isikud sama 40päevase tähtaja jooksul taotleda komisjonilt nende ärakuulamist.

7. Kirjalikud ettepanekud, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud pöördumised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga „Piiratud” (4) ning vastavalt algmääruse artikli 19 lõikele 2 peab nendega kaasas olema mittekonfidentsiaalne versioon, millel on märge „Huvitatud isikutele kontrollimiseks”.

Komisjoni postiaadress:

European Commission Directorate General for Trade Directorate H Office: J-79 4/23 B-1049 Brussels Faks: (32-2) 295 65 05

8. Koostööst hoidumine

Kui huvitatud isik ei võimalda juurdepääsu vajalikule teabele või ei esita seda ettenähtud tähtaja jooksul või takistab uurimist märkimisväärselt, võib vastavalt algmääruse artiklile 18 teha nii negatiivsed kui ka positiivsed järeldused kättesaadavate andmete põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võidakse toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 18, võib tulemus olla asjaomasele isikule ebasoodsam, kui see oleks olnud tema koostöö korral.

9. Võimalus taotleda algmääruse artikli 11 lõike 3 kohast läbivaatamist — Uurimise ajakava

Uurimine viiakse vastavalt algmääruse artikli 11 lõikele 5 lõpule 15 kuu jooksul pärast käesoleva teate avaldamist Euroopa Liidu Teatajas.

10. Isikuandmete töötlemine

Tähelepanu juhitakse sellele, et uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (5).

11. Ärakuulamise eest vastutav ametnik

Juhitakse tähelepanu ka asjaolule, et kui huvitatud isikute arvates tekib neil raskusi, et kasutada oma õigust kaitsele, võivad nad taotleda kaubanduse peadirektoraadi ärakuulamise eest vastutava ametniku sekkumist. Ärakuulamise eest vastutav ametnik on vahendajaks huvitatud isikute ja komisjoni talituste vahel ning aitab vajadusel leida ühise keele menetluslikes küsimustes, mis mõjutavad nende huvide kaitset selles uurimises, eelkõige sellistes küsimustes nagu juurdepääs toimikule, konfidentsiaalsus, tähtaegade pikendamine ning suuliste ja/või kirjalike seisukohtade esitamine. Lisateave ja kontaktandmed on huvitatud isikutele kättesaadavad kaubanduse peadirektoraadi veebisaidil (http://ec.europa.eu/trade) ärakuulamise eest vastutava ametniku veebilehel.

(1) EÜT L 56, 6.3.1996, lk 1. Määrust on viimati muudetud määrusega (EÜ) nr 2117/2005 (ELT L 340, 23.12.2005, lk 17).

(2) ELT L 240, 16.9.2005, lk 1.

(3) ELT L 246, 21.9.2007, lk 1.

(4) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43)) artiklile 4. See on konfidentsiaalne dokument vastavalt algmääruse artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.

(5) EÜT L 8, 12.1.2001, lk 1.